Stiftelsen TISIP

Stiftelsen TISIP er en privat FoU-stiftelse. Stiftelsen holder til i Trondheim og samarbeider nært med Institutt for Informatikk og e-læring (IIE) ved Høgskolen i Sør-Trøndelag.

TISIP har som formål å drive forskning og kompetanseformidling for å øke verdiskapningen i samfunnet. Deres spesialitet er forskning knyttet til e-læring og andre anvendelser av IKT. Stiftelsen har 5 fast tilsatte. Den faglige virksomheten er organisert som prosjekt med ansatte fra HiST og en lang rekke nasjonale og internasjonale institusjoner som stiftelsen samarbeider med.  

Thorleif Hjeltnes har ledet TISIP siden starten i 1985.

Historie 
Stiftelsen ble etablert den 17. desember 1985 basert på gaver fra Den Norske Dataforening / Trøndelag og Norsk Data A/S.

Fra 1985 til 1990 deltok stiftelsen i utvikling av pedagogisk programvare for Datasekretariatet i Kirke- og undervisningsdepartementet. Programsystemet Winix, som var forløperen til dagens e-læringsplattformer, var et av prosjektene.

Fra 1994 til 2008 hadde TISIP en sentral rolle i gjennomføringen av NITOL – Noregsnettet med IT for Open Læring. Dette prosjektet la grunnlaget for en omfattende fjernundervisningsaktivitet hos HiST, NTNU, HSH og UiA.

Fra 1992 til 2009 har TISIP deltatt i og ledet en lang rekke EU-prosjekt innen området e-læring. Prosjektet QUIS – Quality, Interoperablitity and Standards in e-Learning fra 2005–2006 ble ledet av TISIP med NTNU, Mittuniversitetet, Universitetet i Roma og Számalk Education and Inforamtion Technology Ltd, HU som partnere.

Fra 1990 har TISIP samarbeidet med UNINETT AS med oppdrag innen News, støtte til brukere av oppringte forbindelser og LAN for tilknytning av skoler til Uninett, m.m.

TISIP har utgitt 14 databøker på norsk i samarbeid både med Tapir og Gyldendal Akademisk. Flere av bøkene er i tillegg oversatt til engelsk og utgitt på Wiley.

Høsten 2009 startet TISIP egen fagskole, TISIP Fagskole, innen IT-administrator. Tilbudet er godkjent av NOKUT.

Nøkkeltall 
 TISIP hadde 5 ansatte pr 1. januar 2010.
 TISIP omsatte i 2009 for NOK 6,7 millioner.
 Inntektene kommer fra salg av bøker og læremidler, nettundervisning, prosjekter fra offentlig og privat sektor og EU og fagskolevirksomheten. TISIP mottar ikke offentlig støtte.
 Totalt har ca 50 personer jobbet for TISIP i 2009. 80 prosent av disse har Masterutdanning.

Bøker 
TISIP har utgitt følgende bøker i samarbeid med Gyldendal Akademisk:
 Algoritmer og datastrukturer, Helge Hafting og Mildrid Ljosland
 C++, Mildrid Ljosland og Else Lervik
 Databaser, Tore Mallaug og Kjell Toft Hansen
 Innføring i datakommunikasjon, Øyvind Hallsteinssen, Olav Skundberg og Bjørn Klefstad
 Programmering i Java, Else Lervik og Vegard B. Havdal
 Kvalitet og programvareutvikling, Greta Hjertø og Tore Berg Hansen
 Praktisk Linux, Geir Maribu
 Linux tjenestedrift, Mads Eilertsen og Arne Bjørn Mikalsen
 Webprogrammering i PHP, Svend Andreas Horgen

Priser 
TISIP mottok i 2005 sammen med Gyldendal Akademisk Rosingprisen for språk.

TISIP-Prisen 
Det er etablert en årlig pris på kr 50 000 for å belønne norske personer og fagmiljø som har utmerket seg innen området e-læring. Vinnere ev TISIP-prisen har vært:
2007: Morten Flate Paulsen, NKI
2008: Sven Åke Bjørke, UNEP/GRID
2009: Firmaene it’s learning og Fronter
2010: Harald Haugen, Høgskole Stord Haugesund

Fagskole 
TISIP Fagskole er en fagskole drevet av Stiftelsen TISIP. Fagskolen holder til på campus i Trondheim og tilbyr utdanning i IT-administrator.

Eksterne lenker 
 tisip.no

Norske stiftelser
Etableringer i 1985